Immelle
Taivahan impynen kuule,
 Mistä sä tielleni lennit?
 Lempeni kirkkahin tähti,
 Loistosi kusta se tuikki?
 Silmäsi suihke sädehti,
 Syömehen synnytti liekin;
 Lempeni kuohuva lähde
        Ei asetu lepohon.

 Toivoni kaunihin kukka,
 Millä sä lempeni nostit?
 Riemuni tuoksuva ruusu,
 Mistä sä hohtosi haitit?
 Kasvosi loiste rusotti,
 Mieleni melty ja muuttu;
 Lempeni kuohuva lähde
        Ei asetu lepohon.

 Aivoni aaltova laine,
 Kusta sä kuohusi kannoit?
 Mieleni virtava vuoksi,
 Kunne nyt juoksusi jatkat?
 Suutelin – kaste melahti,
 Povehen paisutti virran;
 Lempeni kuohuva lähde
        Ei asetu lepohon.

 Aamuni nouseva rusko,
 Sultako onneni koitti?
 Päiväni aattelo lausu:
 Toitko sä tuskan vai riemun?
 Tulta sä rintahan tuikit,
 Rintani raivos ja helty;
 Lempeni kuohuva lähde,
        Ei asetu lepohon.

O. P. [Rietrik Polén].

Lähde: Suometar 13.4.1849.

Rietrik Polén
Runot
Suometar
1849